text: РЕШЕНИЕ ЗА ИЗПЪЛНЕНИЕ НА СЪВЕТА
  от 9 юли 2013 година
  за изменение на Решение за изпълнение 2011/77/ЕС за предоставяне на финансова помощ за Ирландия от страна на Съюза
  (2013/372/ЕС)
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз,
  като взе предвид Регламент (ЕС) № 407/2010 на Съвета от 11 май 2010 г. за създаване на европейски механизъм за финансово стабилизиране (1), и по-специално член 3, параграфи 2 и 7 от него,
  като взе предвид предложението на Европейската комисия,
  като има предвид, че:
  (1)
  По искане на Ирландия Съветът отпусна финансова помощ на страната с Решение за изпълнение 2011/77/ЕС (2) в подкрепа на амбициозна програма за икономически и финансови реформи, чиято цел е възстановяване на доверието, връщане на устойчивия икономически растеж и осигуряване на финансова стабилност в Ирландия, еврозоната и Съюза.
  (2)
  В съответствие с член 3, параграф 9 от Решение за изпълнение 2011/77/ЕС Комисията проведе, заедно с Международния валутен фонд (МВФ) и съгласувано с Европейската централна банка (ЕЦБ), десетия преглед на напредъка на ирландските власти по изпълнението на договорените мерки, както и на ефективността и социално-икономическото отражение на тези мерки.
  (3)
  В резултат на политическото споразумение, постигнато от Европейския парламент и от Съвета, се очаква, че скоро ще бъде прието законодателството за създаване на Единен надзорен механизъм (ЕНМ). В този контекст следващите тестове за устойчивост на банките на равнището на ЕС, които ще се провеждат под егидата на Европейския банков орган (ЕБО), няма да бъдат организирани през 2013 г., каквито бяха очакванията.
  (4)
  С цел подготовка за стрес теста при въвеждането на ЕНМ и с оглед на i) извършването на точна оценка на състоянието преди приключването на програмата и ii) гарантиране на възможно най-голяма съгласуваност между различните оценки, преди края на 2013 г. Ирландия следва да предприеме редица подготвителни мерки, включително предварителна цялостна оценка на баланса.
  (5)
  Ирландия потвърди ангажимента си за незабавно прехвърляне на отговорността за сектора на водоснабдяването от местните власти към национално звено за комунални услуги и за въвеждане на такса за потребяваната от домакинствата вода. Ирландия показа добър напредък в реформирането на сектора на водоснабдяването, включително с въвеждането на законодателство, със създаването на Irish Water и при завършването на оперативните стъпки за процеса на прехода. Технически причини биха оправдали отлагане на въвеждането на таксите за потребяваната от домакинствата вода до 2014 г., без да се излага на риск процесът на реформи като цяло.
  (6)
  Предвид тези промени и тези съображения Решение за изпълнение 2011/77/ЕС следва да бъде изменено,
  ПРИЕ НАСТОЯЩОТО РЕШЕНИЕ:
  Член 1
  Член 3, параграф 10 от Решение за изпълнение 2011/77/ЕС се изменя, както следва:
  1)
  буква а) се заменя със следното:
  „а)
  преди края на програмата да завърши оценката на баланса, като част от подготовката за стрес теста, който ще бъде проведен в съответствие с новата методология на ЕС;“
  2)
  добавя се следната буква:
  „в)
  представя на Комисията модел за финансиране на Irish Water и обявява окончателен план-график за въвеждането на такси за вода за битови нужди през четвъртото тримесечие на 2014 г.“
  Член 2
  Настоящото решение влиза в сила в деня на нотификацията му.
  Член 3
  Адресат на настоящото решение е Ирландия.
  Съставено в Брюксел на 9 юли 2013 година.